ലോർഡ്സ് ക്രിക്കറ്റ് ടെസ്റ്റിൽ വോക്സിൻറെ കന്നി സെഞ്ചുറിയുടെയും ബെയർസ്റ്റോയുടെ അർദ്ധ സെഞ്ചുറിയുടേയും കരുത്തിൽ ഇംഗ്ലണ്ട് മികച്ച ലീഡിലേക്ക് . വോക്സ് 129 പന്തിൽ 15 ബൌണ്ടറികളടക്കം സെഞ്ചുറി പൂർത്തിയാക്കിയപ്പോൾ ബെയർസ്റ്റേ 144 പന്തിൽ 93 റൺസെടുത്ത് ഹർദികിന് കീഴടങ്ങി . 78 ഓവർ പിന്നിടുമ്പോൾ ആറ് വിക്കറ്റിന് 344 റൺസ് എന്ന നിലയിലാണ് ഇംഗ്ലണ്ട് . വോക്സും ( 111 ) , കുരാനും ( 19 ) ആണ് ക്രീസിൽ . ഇംഗ്ലണ്ടിൻറെ ലീഡ് 237 റൺസായി . ഒന്നാം ഇന്നിംഗ്സിൽ ഇന്ത്യയുടെ 107 റൺസ് പിന്തുടർന്ന ഇംഗ്ലണ്ടിന് മൂന്നാം ദിനത്തിൻറെ തുടക്കത്തിൽ 32 റൺസെടുക്കുന്നതിനിടെ ഓപ്പണർമാരെ നഷ്ടമായി . 21 റൺസെടുത്ത കുക്കിനെ ഇശാന്തും 11 റൺസെടുത്ത ജെന്നിംഗ്സിനെ ഷമിയും പുറത്താക്കി . ഓലിയെ 28ൽ നിൽക്കേ പാണ്ഡ്യ എൽബിയിൽ കുടുക്കി . ഉച്ചഭക്ഷണത്തിന് പിരിയുന്നതിന് തൊട്ടുമുൻപത്തെ പന്തിൽ റൂട്ടിനെ ( 19 ) , എൽബിയിൽ ഷമിയും പുറത്താക്കിയതോടെ ഇംഗ്ലണ്ടിന് തിരിച്ചടി നേരിട്ടു . എന്നാൽ ബെയർസ്റ്റോയും ബട്ട്ലറും ചേർന്ന് ഇംഗ്ലണ്ടിന് ലീഡ് സമ്മാനിച്ചു . പിന്നാലെ ബട്ട്ലറെ ( 24 ) പുറത്താക്കി ഷമി ഇന്ത്യയെ മത്സരത്തിൽ തിരികെയെത്തിച്ചു . ആറാം വിക്കറ്റിൽ ഒത്തുചേർന്ന ബെയർസ്റ്റോ - വോക്സ് സഖ്യം കളിയുടെ ഗതി മാറ്റി . അഞ്ച് വിക്കറ്റിന് 131 റൺസ് എന്ന നിലയിലായിരുന്ന ഇംഗ്ലണ്ടിനെ ഇരുവരും 300 കടത്തി . ആറാം വിക്കറ്റിൽ കൂട്ടിച്ചേർത്തത് 189 റൺസ് . ഇന്ത്യക്കെതിരെ ഇംഗ്ലണ്ടിൻറെ ഉയർന്ന ആറാം വിക്കറ്റ് കൂട്ടുകെട്ടാണിത് . നേരത്തെ 13.2 ഓവറിൽ 20 റൺസ് മാത്രം വഴങ്ങി അഞ്ച് വിക്കറ്റ് വീഴ്ത്തിയ ആൻഡേഴ്സനാണ് ഇന്ത്യയെ 107ൽ ഒതുക്കിയത് . വോക്സ് രണ്ടും ബ്രോഡും കുരാനും ഓരോ വിക്കറ്റുകളും വീഴ്ത്തി . 29 റൺസുമായി ടോപ് സ്കോററായ അശ്വിനാണ് ഇന്ത്യയെ 100 കടത്തിയത് . അശ്വിനെ കൂടാതെ 20 റൺസ് കടന്നത് നായകൻ വിരാട് കോലി മാത്രമാണ് . രഹാനെ 18 റൺസെടുത്തു .